SKRIFTLIG FORESPØRGSEL E-4098/00

af Toine Manders (ELDR) til Kommissionen

(10. januar 2001)

Om: En juridisk ramme for grænseoverskridende levering af tjenesteydelser

Stadig oftere er der behov for grænseoverskridende aktiviteter. Hjælpetjenester som politi, brandvæsen, sundhedstjenester og også lokale administrationer samarbejder allerede i praksis. Ofte sker dette imidlertid uden lovmæssigt grundlag, hvilket kan skabe unødige problemer. Jeg har selv modtaget mange henvendelser om dette spørgsmål fra lokale ansatte i administrationer, arbejdstagere og arbejdsgivere i grænseområder.

Naturligvis kan sådanne forhold reguleres bilateralt i en traktat; mange lande er imidlertid på grund af endeløst tovtrækkeri bagud i forhold til de faktiske forhold. Derfor kan det europæiske marked forbedres, ved at der på europæisk plan skabes en juridisk ramme, der gør det muligt at lette grænseoverskridende levering af tjenesteydelser, arbejde og erhvervsvirksomhed.

Kan Kommissionen oplyse, om det er muligt at skabe en europæisk ramme på dette område for hermed at forbedre det indre markeds funktion?

Er Kommissionen i bekræftende fald rede til at skabe en sådan juridisk ramme og hvornår?

Svar afgivet på Kommissionens vegne af Frederik Bolkestein

(5. marts 2001)

Kommissionen har for nylig vedtaget en ny strategi, der skal forbedre det indre marked for tjenester(1). Meddelelsen, som er udarbejdet efter anmodning fra EU's stats- og regeringschefer på Det Europæiske Råd i Lissabon, indeholder en totrinsplan for en toårsperiode. Formålet er at opnå en markant forbedring af den grænseoverskridende udveksling af tjenester i Fællesskabet.

Den europæiske lovgivning indeholder en lang række regler fra en tid, hvor det af naturlige årsager ikke var så let at udveksle tjenester på tværs af landegrænserne. Faldet i omkostningerne ved information, kommunikation og transport har gjort det teknisk muligt at konkurrere med tjenester på tværs af grænserne. Det er på tide, at lovgivning og praksis i Fællesskabet afspejler den omstændighed, at der findes disse nye muligheder. De nuværende begrænsninger hæmmer udbuddet og betyder højere priser for både privat- og erhvervskunder og skader dermed den europæiske økonomis evne til at skabe arbejdspladser og vækst.

Det konstateres i strategien for tjenester i det indre marked, at servicesektoren udvikler sig hastigt. Det tilstræbes derfor at supplere den nuværende sektorbaserede fremgangsmåde på tjenesteområdet med en ny horisontal politik. Dette skal skabe gunstige rammebetingelser, der gør det muligt at udveksle tjenester på tværs af grænserne, uanset hvilken sektor en given virksomhed beskæftiger sig med. Denne kombination af sektorbaserede og horisontale aktioner fremgår af tidsplanen, der er vedføjet som bilag til strategien.

I 2001 skal der ifølge strategien sættes skub i en række initiativer inden for bestemte sektorer, bl.a. telesektoren, finansielle tjenesteydelser, anerkendelse af kvalifikationer og markedsføring. Kommissionen vil i 2002 meddele medlemsstaterne, hvilke hindringer de ensidigt skal fjerne, og forelægge et lovgivningsforslag med målrettede harmoniserede regler for levering af tjenester (hvor dette er bydende nødvendigt), hvori den også vil anføre alle de servicesektorer, hvor medlemsstaterne skal anvende princippet om gensidig anerkendelse på de øvrige medlemsstaters nationale bestemmelser.

(1) KOM(2000) 888 endelig udg.